Kwiter

Kwiter (ex oraryo kweit, cf. Sanskrit & Hindi citra) kyeust auter id copie ex id realitat au un kip quod yando daht un illusion os realitat. 
 Tod ne est un pipe
==Id critique iom kwiters in Occident==
Tod critique hat religieus raudhs : sekwent id Bible, Divs kwiter est newirtic dia eys majestat. Tod ban hat daughen ka justification ad "iconoclasme", yani id destruction iom iser kwiters, unte tri crucial zamans ios Historia os christiandem : unte id "Iconomachie" quod divis id Rhomay Imperium ye id VIIIim secule, in id cathar movment ye id XIIt secule ed unte ia popules pamrlans qua lit con id Reformation ye id XVIt secule. Id Catholic Kyrk, witerom, favoriset traditional-ye id esthetic kip ios saint historia. 
Id de philosophic critique os kwiter biht enuncen gwis-ye yant in-kap occidental philosophia, in Platons wehrg (427-347 pre JC). Remarkable est od per un "symbol-kwiter", id maschour "allegoria ios balma" (id Respublic, VII) Platono meist-ye suawehkwt id drughav kweitu iom kwiters : ta skeipe copies qua anghen semper risct eme ka models. Id platoniste aunstehmen iom kwiters impliet semo niweirten ios kheissim mund : mensci aynt tod mund ka druve ob ne gnohnt id intellectible model quod ei daht sense. Pon Aristoteles (384-322 pre JC), i philosophs enderkweitneunt id "sensation" spruft ant un object, ud id "imagination", imkan os fiker tod objecto quod est absent. Ia kwiters ithan dughen ab sem specific imkan ios mentios maghe bihe rehabiliten : Kant (1724-1804) deict od sont necessar ad gnohsa ob swekwehrnt id sibia inter ia kheissim data ed ia abstracta concepts. Meneti tehrpt bihe admiss od imagination consist positive-ye "exmehne", dughes kwiters. Un de franceois philosophic tradition, quod se pieydrwn bi Alain (1868-1951) sigwrt od id consist tik "fiker od", ob est neid alyo quem un tuich cred : kwiters nos dreughient ne tik de id buhsa ios objectios quod keipent, sontern kathalika de ir wi buhsa.
 Politic regimes besonters use ed abuse kwiters kay influence id pledveh, ed sem (ops autoritair) wanaks ne keunge retouchihes photos. Tod kwiter keipt Lenin swehrnd un logos ep id Sverdlovsk Place, Moskva, unte id Russian revolution. Ia silhouettes om Trotski ed Kamenev (ep id drab ios tribune) buir schiawkienne ab id Stalinsko censure, pos toy bo buir exclus ex id wahid partise, unte id dictature os Sovietsk communisme.
==Id civilisation ios kwiter==
Kweit id muassir zamano med id antslehnken uns Culture sulen ep id kwiter ? Tod trivial-bihvs dayi kwehct massive-ye masnadhen ab id place quod cinema, television ed informatique occupe in moderne gwit. Emt uno kmehn theoric forme in id wehrg os M. McLuhan (1911-1980). Meis quem uno mer change os civilisation, leit, sekwent iom, de un druv mutation os menscbuhsa. El muassir mensc linkwt id "Gutenberg galaxia", yani quantum eet impliet ab id intellectual predominance os druckerie : privilege ios vid, dissocyet ud alter senses, preponderance os abstraction, isolation im Individus. El hat entren id "Marconi galaxia", id universe os audiovisual communication, con ids wi loys : simplification ed rhayr-mussalsalia os information, global apprehension, tula iom penk sensen, intense communo smyehren. Ta loys vahnt bestehme el alnos. 
Invoquend-ye it un sorte os historic fatalisme, McLuhan ne tractet ia problemes post ab un civilisation os kwiter, talent-ye illustret ab Barthes in eys Mythologies (1957): passivitat al smautrer, cacavaneihsa, manipulation tim qui ne sagvent skwites ia kwiters. Yod el moderne mensc dehlct uces gnohe ed mayster ia audiovisual wassilas est implicit-ye recognihes ei script semo netayim bungos os analyse. Id-de these sekwent quod ta wassilas permitte, sekwent McLuhan, cree un "global village" ye tienxia maschtab (War and Peace in the Global Village, 1968), porct ka utopia quo est ne meis quem un regression do teutmenos. 
Ia communicationswassilas, dalg ud ses mer alats enderdehn ibs messages qua ia transmitte, skeipe in druve id essential message ed modifient el adam per se, sonter ia permoldht mathmouns. R.Debray hat enderghenden, sub id namo "mediologia", un historic analyse ios social ed politic bungos iom medyen. Quayque tod analyse global-ye confirmet McLuhans hypothese de Historias division in tri zamans, id lakin nuancet id idee sekwent quod modernitat vidt id kwiter supplante id werd.
Politicians, ed besonters Canadas Premier, Justin Trudeau, kamt selfies quer bihnt photographen con vasyalgens leuds. Pos un interview, so gairn se levrit ad plur selfies ep un rineg os Montréal, September 2016. In tod fall, is wir nieb quom staht hat esen suspecen ob complicitat con Islamiste terroristens...
==Uno mundo namt "virtual"==
Sekwent id traditional enderkweiten inter realitat ed kwiter, tod est concept ka uno mer superficial apparence, beghis id dube ed tuge qua kweite real jects. Ia recenta technologic aunstehgens hant taraght id evidence tos diweiden. Preter, hologrammes : photographia poitt kongcio restitue id relief iom objects, dank interferences om laserbams. Poskwo, ed bilhassa, synthetic kwiters : computer permitt simule id totalitat uns lyohga, varyend-ye ia perspectives sekwent ia different reactions al subject. In ta conditions, id notion os "imaginar mundo" neti maght mayne tik un subjective universe, segen ex id real mund, sontern un coherent prolongen tos real mund. 
Kweter leit de education, military xeimen, architecture auti Medicin, id virtual est present bayna nos. Primt samt suspecen, hatta distrust, ia progressa ios virtual sont nundiens okwivid-ye pact. Sont lakin object om critiques ia virtual rewsa qua sont ia videoleiks, samt ia alya munds anact im neuders : mathalan id suanamen Second Life enevidencet id fact od un parallel gwit ghehdt wehse nieb (we instet ?) druv gwit.